Posti-Hilman lenkki
2026-07-19 08:30 - 14:00 (Europe/Helsinki) | Karhen Seurakuntakoti
Koko perheen lenkkitapahtuma Posti-Hilman lenkki järjestetään taas sunnuntaina 19.7.2026. Tapahtumaan voit osallistua kävellen, juosten tai pyöräillen. Lähtöpisteenä toimii Karhen seurakuntakoti. Ilmoittautuminen lenkille paikan päällä klo 8:30 alkaen, alkulämmittely klo 9:00 ja lähtölaukaus klo 9:15. Lenkkivaihtoehtoja ovat 10km, 17km ja 30km pituiset reitit! Osallistumismaksu 7€, joka sisältää juomapisteet tasaisin välein matkalla sekä kahvi- ja leipätarjoilun maalissa. Lisätiedot 0404110797 tai karheseura@gmail.com. Tervetuloa mukaan hyvän mielen liikuntatapahtumaan!
Alta voit lukea reittikuvaukset ja valita valmiiksi Sinulle sopivan reitin:
Pikku-Hilma 10 km:
Pikku-Hilma kiertää Karhejärven eteläkärjen ympäri. Karhentien päättyessä suunnataan sillan yli maaliin. Matkantekoa siivittävät kauniit maalaismaisemat, jotka muodostuvat kumpuilevista pelloista, somista metsiköistä ja viehättävästä järvinäkymästä. Reitin alku- ja loppupäässä tie on asfalttipintaista, keskivaiheilla puolestaan kapeampaa hiekkatietä.
Järvi-Hilma 17 km:
Järvi-Hilma kiertää koko Karhejärven ympäri. Kaikille lenkkeilijöille yhteisen eteläkärjen kierroksen jälkeen matka jatkuu Kyrönlahdentietä pitkin Mustavuorentielle, jossa tie sukeltaa metsän siimekseen. Se kuljettaa lenkkeilijän läpi sammaleisen kuusimetsän ja yli vanhan myllypuron aina Karhejärven pohjoisimpaan lahdenpoukamaan asti. Siellä tie yhtyy Nopanperäntiehen, jota pitkin pääsee palaamaan maaliin. Tämä reitti vaatii kulkijaltaan ripauksen seikkailuhenkisyyttä, sillä keliolosuhteista riippuen matkan varrelle saattaa osua paikoin hieman haastavampaa maastoa.
Pitkä-Hilma 30 km:
Pitkä-Hilma vastaa pituudeltaan alkuperäistä, postinkantaja Hilma Syrjän kulkemaa postireittiä. Lyhyempien lenkkireittien tavoin Pitkä-Hilmakin kiertää ensin Karhejärven eteläkärjen ympäri, mutta siirtyy sen jälkeen Kyrönlahdentietä pitkin Lopenkulmantielle. Siellä kulkijan sisukkuus punnitaan, sillä tästä se matka vasta alkaa! Taivallus jatkuu toinen toistaan pikkuisemmilla ja kiemuraisemmilla metsäteillä, kunnes uuttera kulkija saapuu Nopanperäntielle, jota pitkin on hyvä palata takaisin maaliin.

Kehonhuoltojumppa Kurun museoalueella
2026-07-23 10:00 - 11:00, 2026-07-30 10:00 - 11:00 | Vänrikki Stoolin tuvan piha-alue, Poikeluksentie 60, Kuru, Ylöjärvi, Ylöjärvi, Finland
Kehonhuoltojumpassa keskitytään lempeään liikkuvuuden parantamiseen, venyttelyyn, kehon rentouttamiseen ja hyvän olon löytämiseen museon piha-alueella. Mukaan tarvitset jumppa-alustan ja juomapullon. Jumppa sopii kaikille peruskuntoisille. Liikkeet tehdään osin seisten ja maassa jumppa-alustan päällä, joten osallistujan tulisi pystyä laskeutumaan maahan ja nousemaan ylös omin avuin.
Torstaisin 2.7.-30.7.2026 klo 10-11. Kokoontuminen Vänrikki Stoolin tuvan piha-alueella (Poikeluksentie 60, Kuru). Lisätiedot: Leila Gröndahl, etunimi.sukunimi@ylojarvi.fi, p. 041 730 6946.
Ilmainen. Ei ennakkoilmoittautumista. Säävaraus.
